सुबह 8 बजे तक छाया रहा कोहरा
शीतलहर से ठिठुरा शहर, रात का पारा 4 डिग्री पर आया, 2 दिन ऐसी ही पड़ेगी ठंड
तेज सर्दी से दिन और रात दोनों ठंडी हो गई हैं। लोग कंपकंपा रहे हैं। बुधवार-गुरुवार की रात सीजन की सबसे ठंडी रात रही। इस दौरान रात का न्यूनतम तापमान 4 डिग्री रिकार्ड किया गया है। जो इस सीजन का अब तक का सबसे कम तापमान है। ठंड से लोग कंपकपाते रहे।
तीन दिन से चल रही शीत लहर से जनजीवन भी प्रभावित होने लगा है। ठंड से बचने के लिए लोगाें को घरों में हीटर और आग जलाने के लिए मजबूर होना पड़ रहा है। इसके बाद भी ठंड से लोगों को राहत नहीं मिल पा रही है। सार्वजनिक स्थानों पर भी लाेगों को अलाव जलाना पड़ रहे है।
एक दिन पहले मंगलवार-बुधवार की रात में पारा 4.7 डिग्री पर आ गया था। शीतलहर के चलते एक दिन बाद ही रात का न्यूनतम पारा गिरकर 4 डिग्री पर आ गया है। जबकि दिन का तापमान 22 डिग्री रिकार्ड किया गया है। ठंड के कारण लोगों की दिनचर्या में भी बदलाव आ गया है। मॉर्निंग वॉक में आने वाले लोग भी अब लेट घूमने के लिए आ रहे है। वहीं अन्य लोग ठंड के कारण घरों से बाहर निकलने में कतराने लगे हैं।
बर्फबारी से बढ़ी ठंड
हिमालय व कश्मीर में हुई बर्फबारी के कारण अंचल के तापमान में गिरावट आई है। देर रात के बाद कोहरे की स्थिति बन रही है, जिससे कड़ाके की सर्दी का अहसास लोगों को हो रहा है। दिन और रात का वातावरण ज्यादा ठंडा होने से लोग ठिठुरते नजर आ रहे है। इतनी अधिक सर्दी पड़ने के बाद भी नगर पालिका द्वारा इस बार अलाव जलाने की व्यवस्था नहीं की जा रही है। नगर के बस स्टैंड और सरकारी अस्पताल के साथ ही प्रमुख चौराहाें पर खड़े रहने वाले लोगों को ठंड से परेशान होना पड़ रहा है।
पाले की बनने लगी स्थिति
रात का पारा गिर कर चार डिग्री पर आने से फसलों में पाले की स्थिति निर्मित होने लगी है। इस स्थिति ने किसानों को चिंता में डाल दिया है। सीहोर कृषि काॅलेज के मौसम वैज्ञानिक एसएस तोमर ने बताया कि बादल छठने से शीत लहर का प्रकाेप बढ़ा है। यह स्थिति 27 दिसंबर तक बनी रहने का अनुमान है। इस दौरान रात का तापमान 3 से 5 डिग्री अौर दिन का तापमान 20 से 22 डिग्री के बीच रहेगा। रात के तापमान में आ रही गिरावट से फसलों में पाला लगने की संभावना है।
सर्दी बढ़ने के साथ ही छाने लगा कोहरा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva